กรมการค้าภายในจับมือห้างท้องถิ่นดูแลค่าครองชีพประชาชน ลดราคาสูงสุดถึงร้อยละ86 ไปจนถึงวันที่ 31 มกราคม 2565
กระทรวงพาณิชย์ดำเนินโครงการ “พาณิชย์ลดราคา! ช่วยประชาชน LOT 16 New Year Grand Sale 2022”  มาตั้งแต่วันที่ 20 ธันวาคม 2564 – 31 มกราคม 2565 โดยความร่วมมือระหว่างกระทรวงพาณิชย์ โดยกรมการค้าภายใน กับภาคเอกชน ผู้ผลิต ผู้จำหน่าย ผู้ให้บริการและแพลตฟอร์ม รวม 230 ราย รวมกว่า 32,000 สาขาทั่วประเทศ ในการลดราคาสินค้าและบริการ 3 กลุ่ม ทั้งกลุ่มสินค้า กลุ่มบริการ และกลุ่ม Platform &amp; Logistic ลดสูงสุดถึง 86% ร.ต.จักรา ยอดมณี รองอธิบดีกรมการค้าภายใน เปิดเผยว่า จากการลงพื้นที่สำรวจสถานการณ์การจำหน่ายสินค้าอุปโภคบริโภคและติดตามการจำหน่ายสินค้าในโครงการ ที่ห้างเซฟมาร์ท ห้างท้องถิ่นรายใหญ่ในจังหวัดอุดรธานีนั้น มีสินค้าอุปโภคบริโภคเข้าร่วมโครงการหลากหลายรายการ ทั้งอาหารและเครื่องดื่ม ข้าวสาร ครีมอาบน้ำ แชมพู น้ำยาล้างจาน น้ำยาล้างห้องน้ำ ลดสูงสุดถึง 80% ซึ่งประชาชนให้ความสนใจซื้อหาเป็นจำนวนมาก สามารถลดค่าครองชีพให้ประชาชนในจังหวัดอุดรธานีและพื้นที่ใกล้เคียง และช่วยผลักดันเศรษฐกิจระดับจังหวัดและระดับภูมิภาค ทั้งนี้ ประชาชนสามารถตรวจสอบรายละเอียดโครงการ "พาณิชย์ลดราคา! ช่วยประชาชน LOT 16 New Year Grand Sale 2022” ได้ที่เว็บไซต์กรมการค้าภายใน (www.dit.go.th) ซึ่งเลือกซื้อสินค้าและบริการ ได้จนถึงวันที่ 31 มกราคม 2565 นอกจากนี้ ในการลงพื้นที่ครั้งนี้ได้มีการหารือถึงแนวทางในการดำเนินกิจกรรมอื่น ๆ ในการลดภาระค่าครองชีพของประชาชนและการเพิ่มช่องทางการระบายสินค้าเกษตร โดยเฉพาะผลไม้ ในช่วงที่ผลผลิตออกมากอีกด้วย